Bad Gastein
Store norske leksikon,Geografi,Verdens geografi,Europa,Østerrikes geografi
Bad Gastein er en by i Østerrike. Byen ligger i forbundslandet Salzburg, har 3900 innbyggere (2018) og ligger på 1060 moh.
Bad Gastein er kjent som et kur- og turiststed. Byen har 18 sterkt radioaktive varme kilder (26–47 ºC) som ble benyttet alt i middelalderen. Senere ble det etablert et fyrstelig bad som ble velkjent på 1800-tallet.Bad Gastein har i dag nærmere 400 overnattingssteder, derav over 100 med egne termalanlegg, blant annet et badeslott fra 1700-tallet. Byen har middelalderkirker, dels ombygd på 1800-tallet. Bad Gastein er også et betydelig vintersportssted med skiheiser i Sportgastein litt ovenfor byen. Litt lenger nede i Gasteinerdalen ligger Bad Hofgastein med radon-termalbad. En gammel tradisjon i dette området er «Gasteiner Perchtenlauf», som finner sted mellom nyttår og Hellige tre kongers dag, 6. januar, hvert fjerde år. Dette er et opptog med utkledte «Perchten», fantasifigurer som danser og velsigner tilskuerne langs veien. Les mer i Store norske leksikon Østerrike Bad